หุ้นไทยน่าสนใจกว่าภูมิภาค
บลจ.ยูโอบี มั่นใจหุ้นไทยยังน่าสนใจกว่าเพื่อนบ้าน
20 ธ.ค. 2554

บลจ.ยูโอบี มั่นใจหุ้นไทยยังน่าสนใจกว่าเพื่อนบ้าน 
ลุ้นปัญหายุโรปจบเงินทะลักเข้าแน่ เล็งเป้าดัชนีปีหน้า 1,200 จุด เชื่อราคาทองกลับมาวิ่งต่อ ได้เห็น 2,000 เหรียญสหรัฐต่อออนซ์
นายกรวุฒิ ลีนะบรรจง ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า ตลาดหุ้นไทยในปัจจุบันยังน่าสนใจเมื่อเทียบกับประเทศอื่นในภูมิภาค และหากปัญหาในยุโรปคลี่คลาย นักลงทุนต่างชาติจะกลับมาลงทุนตลาดหุ้นเอเชียอีกครั้ง ซึ่งจะทำให้ตลาดหุ้นไทยได้รับประโยชน์ไปด้วย โดยกลุ่มยูโอบีเองให้น้ำหนักการลงทุนในหุ้นภูมิภาคเอเชียแปซิฟิก (ไม่รวมญี่ปุ่น) และหุ้นไทยมากกว่าตลาด
อย่างไรก็ตาม นายกรวุฒิ กล่าวว่า ในปี 2555 บลจ.ยูโอบี ประเมินเป้าหมายดัชนีหุ้นไทยไว้ที่ 1,200 จุด ซึ่งปรับลดลงมาจากเดิมเล็กน้อยหลังจากที่เกิดอุทกภัยครั้งใหญ่ขึ้นในช่วงที่ผ่านมา
“ผลกระทบจากน้ำท่วมจะส่งผลต่อตัวเลขเศรษฐกิจและกำไรบริษัทในช่วงไตรมาส 4 ปี 2554 ค่อนข้างมาก แต่ก็หวังว่าจะเริ่มเห็นการฟื้นตัวและกลับมาผลิตได้อีกครั้งตั้งแต่ไตรมาส 2 ปี 2555 และหากสถานการณ์ทางการเมืองนิ่ง เศรษฐกิจไทยปีหน้ามีโอกาสที่จะเติบโตได้ 4.5-5.0% ตามที่หลายฝ่ายมองไว้” นายกรวุฒิ กล่าว 
สำหรับการจัดสัดส่วนการลงทุนในปี 2555 นายกรวุฒิ กล่าวว่า ควรแบ่งเงินลงทุนในหุ้น 20% ตราสารหนี้ 70% ทองคำ 5% และเงินสด 5% 
“หุ้นกับทองคำยังเป็นสินทรัพย์ที่ยังน่าสนใจลงทุน โดยบริษัทมีมุมมองบวกต่อทองคำ โดยคาดแนวโน้มราคาทองคำไว้ที่ระดับ 1,900–2,000 เหรียญสหรัฐต่อออนซ์ แต่ควรลงทุนระยะยาวไม่เหมาะกับการเก็งกำไร เพราะหากเข้าลงทุนผิดรอบหรือผิดจังหวะก็มีโอกาสขาดทุนได้เช่นเดียวกัน” นายกรวุฒิ กล่าว
ทั้งนี้ นายกรวุฒิ กล่าวว่า ในปี 2555 ปัญหาของยุโรปเองจะยังคงเป็นปัจจัยกดดันบรรยากาศการลงทุนอย่างต่อเนื่อง ขณะที่สหรัฐมีแนวโน้มการฟื้นตัวดีกว่ายุโรป แต่ประเทศจีนมีแนวโน้มจะซบยาวต่อเนื่อง 
นอกจากนี้ นายกรวุฒิ กล่าวถึงธุรกิจกองทุนส่วนบุคคลว่า มีแนวโน้มเติบโตต่อเนื่อง โดยเฉพาะในปี 2555 ที่การคุ้มครองเงินฝากจะลดเหลือ 1 ล้านบาท เนื่องจากกลุ่มยูโอบีที่สิงคโปร์มีความพร้อมในการออกผลิตภัณฑ์ทางการเงินเพื่อตอบสนองความต้องการของลูกค้า โดยคำนึงถึงความเหมาะสมของลูกค้าแต่ละกลุ่มด้วย ทั้งกองทุนส่วนบุคคล และกองทุนรวม